CELEX: 32018D1094
Language: hr
Date: 2018-08-01 00:00:00
Title: Odluka Komisije (EU) 2018/1094 оd 1. kolovoza 2018. o potvrdi sudjelovanja Nizozemske u pojačanoj suradnji u vezi s osnivanjem Ureda europskog javnog tužitelja

2.8.2018   
               
               
                  HR
               
               
                  Službeni list Europske unije
               
               
                  L 196/1
               
            
         ODLUKA KOMISIJE (EU) 2018/1094
         оd 1. kolovoza 2018.
         o potvrdi sudjelovanja Nizozemske u pojačanoj suradnji u vezi s osnivanjem Ureda europskog javnog tužitelja
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 328. stavak 1. i članak 331. stavak 1.,
         uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (1),
         uzimajući u obzir obavijest Nizozemske o njezinoj namjeri da sudjeluje u pojačanoj suradnji u vezi s osnivanjem EPPO-a dopisom od 14. svibnja 2018.,
         budući da:
         
                     (1)
                  
                  
                     Belgija, Bugarska, Cipar, Češka, Finska, Francuska, Grčka, Hrvatska, Litva, Luksemburg, Njemačka, Portugal, Rumunjska, Slovačka, Slovenija i Španjolska 3. travnja 2017. obavijestile su Europski parlament, Vijeće i Komisiju da žele uspostaviti pojačanu suradnju u vezi s osnivanjem EPPO-a. Osim toga, Latvija, Estonija, Austrija i Italija izrazile su želju za sudjelovanjem u uspostavi pojačane suradnje dopisima od 19. travnja 2017., 1. lipnja 2017., 9. lipnja 2017., odnosno 22. lipnja 2017.
                  
               
                     (2)
                  
                  
                     Smatra se da je ovlaštenje za pojačanu suradnju iz članka 20. stavka 2. Ugovora o Europskoj uniji (UEU) i članka 329. stavka 1. Ugovora o funkcioniranju Europske unije (UFEU) dato 3. travnja 2017. u skladu s člankom 86. stavkom 1. trećim podstavkom UFEU-a.
                  
               
                     (3)
                  
                  
                     Vijeće je 12. listopada 2017. donijelo Uredbu (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja.
                  
               
                     (4)
                  
                  
                     Uredba (EU) 2017/1939 stupila je na snagu 20. studenoga 2017. EPPO bi trebao preuzeti svoje istražne zadaće i zadaće kaznenog progona na datum koji će Komisija odrediti u svojoj odluci na prijedlog glavnog europskog tužitelja nakon osnivanja EPPO-a, najranije tri godine nakon datuma stupanja na snagu te Uredbe.
                  
               
                     (5)
                  
                  
                     Uredbom (EU) 2017/1939 ne propisuju se posebni uvjeti za sudjelovanje u pojačanoj suradnji u vezi s osnivanjem EPPO-a.
                  
               
                     (6)
                  
                  
                     U skladu s člankom 120. stavkom 2. prvim podstavkom Uredbe (EU) 2017/1939 EPPO je nadležan za sva kaznena djela u okviru njegove nadležnosti koja su počinjena nakon datuma stupanja na snagu Uredbe (EU) 2017/1939. Za kaznena djela navedena u člancima 22. i 23. Uredbe (EU) 2017/1939 koja već nisu u nadležnosti EPPO-a od prvotnog stupanja na snagu te Uredbe, EPPO bi stoga trebao izvršavati svoju nadležnost u pogledu državnog područja ili državljana Nizozemske nakon stupanja na snagu te Uredbe u Nizozemskoj,
                  
               DONIJELA JE OVU ODLUKU:
         
            Članak 1.
            Potvrđuje se sudjelovanje Nizozemske u pojačanoj suradnji u vezi s osnivanjem EPPO-a.
         
         
            Članak 2.
            Uredba (EU) 2017/1939 stupa na snagu u Nizozemskoj na dan stupanja na snagu ove Odluke.
         
         
            Članak 3.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 1. kolovoza 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 283, 31.10.2017., str. 1.